Pe potecile binelui! Voluntari inimoși din Timișoara au dus sute de kilograme de alimente oamenilor dintr-un sat izolat
Pentru o mână de oameni din Ineleţ, viaţa merge mai departe, cu bune şi cu rele. Şi cei care fac ca povestea să continue sunt inimoşii voluntari ai unei asociaţii din Timişoara.
Pentru a 33-a oară, voluntarii Asociaţiei „Comanderia Eugeniu de Savoya“ au urcat drumul greu din Munţii Cernei, acel drum care duce spre satul unic şi mirific: Ineleţ. Sute de kilograme de alimente şi dulciuri au fost cărate cu ATV-urile pentru ca puţinii localnici ai satului de dincolo de scări, să petreacă aşa cum se cuvine Paştele.
„Mai sunt oameni care merg pe munte să vadă frumuseţile ţării. Unii chiar să-i cunoască pe localnici, să facă reportaje despre ei şi, de ce nu, să devină virali postând un story despre frumoasa călătorie şi condiţiile cel puţin bizare pe care le-au descoperit şi în care mai trăiesc semeni ai noştri în secolul XXI. Am fost şi noi. Pentru a 33-a oară. Am ales însă să ducem cu noi şi un zâmbet şi un sprijin real pentru cei care îşi petrec veşnicia în vârful codrilor, acolo unde alimentara sau o cale de acces pentru aprovizionare nu şi-au găsit încă rândul pe agenda autorităţilor. Sutele de kilograme de alimente şi dulciuri dăruite în preajma Paştelui oamenilor din sat, sunt însă prea puţine faţă de bucuria şi îmbrăţişările pe care le-am primit în schimb“, au precizat voluntarii asociaţiei, citați de caon.ro.
Sursa foto: caon.ro